בית הכנסת יגיע כפיי

בית הכנסת "יְגִיעַ כַּפַּי" (ברוסית Егия-Капай) הוא בית כנסת של הקהילה היהודית האורתודוקסית, הנמצא ביבפטוריה, עיר במערבו של חצי-האי קרים, ברחוב פרוסמושקיניך 34, פינת רחוב קרסנוארמאיסקאיה 27 - 29.

בית הכנסת ממוקם במרכזה ההיסטורי של העיר, באזור המכונה "ירושלים הקטנה". באזור זה נבנה עבור התיירים מסלול טיול לאורכו נמצאים מוסדות של חמש דתות - קתדרלה אורתודוקסית, מסגד, שני בתי כנסת של היהדות האורתודוקסית, שלושה בתי כנסת של העדה הקראית וכנסייה ארמנית כמו גם שנים עשר מונומנטים מפוארים של היסטוריה ואדריכלות. חלק מבנייני העיר העתיקה, ביניהם מקשרים רחובות קטנים ומפותלים, בני יותר מחמש מאות שנים.<ref></ref>

== תולדות בית הכנסת ==
הקהילה היהודית בחצי האי קרים גדלה באופן משמעותי לאחר מלחמת קרים, שהתנהלה בין השנים 1853 – 1856. הקהילות היהודיות בנו בתי ספר ובתי כנסת בערים רבות בחצי האי.

עד 1911 לא היה ביבפטוריה בית כנסת מתאים לצורכי הקהילה היהודית האורתודוקסית. בניית בית הכנסת "יגיע כפיי" התחילה ב־12 ביוני 1911, בתקופת שלטונו של ניקולאי השני. מועצת העיר הקציבה לצורך כך 6,000 רובל, 1,200 רובל נוספים נתרמו על ידי ראש העירייה. הבנייה הסתיימה ב-14 באוגוסט 1912, אז נפתח בית הכנסת למתפללחים.<ref></ref>

בעלי מלאכה יהודים רבים שהתגוררו בעיר תרמו מעבודתם להקמת בית הכנסת, מכאן כינויו "בית הכנסת של בעלי המלאכה". שם בית הכנסת ניתן בהשראת הספוק "יְגִיעַ כַּפֶּיךָ כִּי תֹאכֵל אַשְׁרֶיךָ וְטוֹב לָךְ" (תהילים קכ"ח ב'). 

חצי האי קרים עבר לשליטת ברית המועצות בנובמבר 1920. בית הכנסת נסגר בשנת 1930, בדומה למוסדות דת אחרים, הולאם על ידי הממשלה והפך למחסן.

בשנת 1941, במהלך מלחמת העולם השנייה, כאשר אוקראינה נכבשה כולה על ידי הצבא הגרמני, בית הכנסת הוסב לאורווה וחובל. בסיום המלחמה בית הכנסת עבר ידיים רבות והיה קרוב להריסה.<ref></ref>

בשנת 1991, עם התפרקותה של ברית המועצות והכרזת עצמאותה של אוקראינה, בית הכנסת הועבר לידיה של האגודה לתרבות לאומית יהודית. הוא נפתח מחדש לאחר שיפוצים בשנת 2003.

בשנת 2011 נפתח בחצר בית הכנסת בית הקפה "החתול של קוסקין" המתבסס על המטבח היהודי המסורתי .<ref></ref>

ב-19 באוקטובר 2012, קהילות היהדות הרפורמית באוקראינה קיימו בבית הכנסת תפילה מיוחדת לציון מאה שנה להקמתו.

בשנת 2017 נפתח במתחם בית הכנסת "הכותל המערבי הקטן" המדמה את הכותל המערבי בירושלים. פתקים הנטמנים בקיר על ידי מתפללים מועברים לכותל המערבי בירושלים.

בית הכנסת בעל המבנה האדריכלי המיוחד מהווה את מרכז חיי הדת של היהודים האורתודוקסים המקומיים ומושך תיירים רבים.

הבניין הוכרז אתר מורשת תרבותית של רוסיה.

== סגנון אדריכלי ==
מבנה בית הכנסת תוכנן על ידי אדריכל העיר היינריך אדם לודביגוביץ (רו'). <ref></ref>

הבניין נבנה בתוך מתחם סגור מוקף חומה גבוהה. זהו בניין בן שלוש קומות שצורתו כצורת בזיליקה, הבנוי מאבן גיר צהובה מקומית ומשלב שורות אבן רחבות וצרות מסותתות בדומה לאבני הכותל המערבי בירושלים. גובה הקירות 14 מ'. בחזית הבניין שלוש דלתות מהן רק האמצעית משמשת כדלת כניסה. כל אחת משלוש הדלתות מעוטרת בקשת אבן מחודדת בולטת. מעל הדלתות מוצב ויטראג' בדמות מגן דוד.

עמודי מתכת מסודרים בשתי שורות מחלקים את החלל הפנימי לספינה ראשית ושתי ספינות משניות. עזרת הנשים נמצאת מעל הספינות המשניות והכניסה. מעל הספינה הראשית יש גג משופע. הבימה נמצאת בצד המזרחי ופונה לירושלים.<gallery>
2021. Егия-Капай DSC 3759.jpg| שלט בית הכנסת המוצב מעל שער הכניסה למתחם
2021. Егия-Капай DSC 3758.jpg| לוחות הברית המוצבים בשער הכניסה למתחם בית הכנסת
Yevpatoria - Egie Kapai Synagogue 13.jpg|בית הכנסת של בעלי המלאכה יגיע כפיי, מונומנט היסטורי תרבותי
</gallery>

==הערות שוליים==

קטגוריה:אוקראינה: בתי כנסת
קטגוריה:יהדות אוקראינה
קטגוריה:קרים: היסטוריה